CELEX: 32010R0632
Language: lv
Date: 2010-07-19 00:00:00
Title: Komisijas Regula (ES) Nr. 632/2010 ( 2010. gada 19. jūlijs ), ar kuru attiecībā uz 24. starptautisko grāmatvedības standartu (SGS) un 8. starptautisko finanšu pārskatu standartu (SFPS) groza Regulu (EK) Nr. 1126/2008, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002  Dokuments attiecas uz EEZ

20.7.2010   
            
            
               LV
            
            
               Eiropas Savienības Oficiālais Vēstnesis
            
            
               L 186/1
            
         KOMISIJAS REGULA (ES) Nr. 632/2010
   (2010. gada 19. jūlijs),
   ar kuru attiecībā uz 24. starptautisko grāmatvedības standartu (SGS) un 8. starptautisko finanšu pārskatu standartu (SFPS) groza Regulu (EK) Nr. 1126/2008, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu (1) un jo īpaši tās 3. panta 1. punktu,
   tā kā:
   
               (1)
            
            
               Ar Komisijas Regulu (EK) Nr. 1126/2008 (2) tika pieņemti vairāki starptautiski standarti un to interpretācijas, kas bija spēkā 2008. gada 15. oktobrī.
            
         
               (2)
            
            
               Starptautiskā grāmatvedības standartu padome (SGSP) 2009. gada 4. novembrī publicēja 24. starptautiskā grāmatvedības standarta (SGS) “Informācijas atklāšana par saistītām pusēm” pārskatīto redakciju (turpmāk “pārskatītais 24. SGS”). 24. starptautiskais grāmatvedības standarts tika pārskatīts, lai vienkāršotu “saistīto pušu” definīciju, svītrojot dažas iekšējās neatbilstības un valsts iestādēm paredzot vairākus atbrīvojumus attiecībā uz tās informācijas apjomu, kura jāsniedz par saistīto pušu darījumiem.
            
         
               (3)
            
            
               Apspriešanās ar Eiropas Finanšu pārskatu padomdevējas grupas (EFRAG) tehnisko ekspertu grupu (TEG) apstiprina, ka pārskatītais 24. SGS atbilst Regulas (EK) Nr. 1606/2002 3. panta 2. punktā izklāstītajiem pieņemšanas tehniskajiem kritērijiem. Saskaņā ar Komisijas 2006. gada 14. jūlija Lēmumu 2006/505/EK, ar ko izveido Grāmatvedības standartu pārskata grupu, lai konsultētu Komisiju par Eiropas Finanšu pārskatu padomdevējas grupas (EFRAG) atzinumu objektivitāti un neitralitāti (3), Grāmatvedības standartu pārskata grupa izskatīja EFRAG atzinumu par apstiprināšanu un Komisijai ziņoja, ka tas ir līdzsvarots un objektīvs.
            
         
               (4)
            
            
               Pārskatītā 24. SGS pieņemšana nozīmē, ka attiecīgi jāizdara grozījumi 8. starptautiskajā finanšu pārskatu standartā (SFPS), lai nodrošinātu starptautisko grāmatvedības standartu saskanību.
            
         
               (5)
            
            
               Tādēļ būtu jāizdara attiecīgi grozījumi Regulā (EK) Nr. 1126/2008.
            
         
               (6)
            
            
               Šajā regulā paredzētie pasākumi ir saskaņā ar Grāmatvedību regulējošās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1126/2008 pielikumu groza šādi:
   
               1)
            
            
               24. starptautisko grāmatvedības standartu (SGS) aizstāj ar pārskatīto 24. SGS, kā noteikts šīs regulas pielikumā;
            
         
               2)
            
            
               8. starptautisko finanšu pārskatu standartu (SFPS) groza, kā noteikts šīs regulas pielikumā.
            
         2. pants
   Ikviens uzņēmums piemēro 24. SGS un grozījumus 8. SFPS atbilstīgi šīs regulas pielikumam vēlākais no dienas, kurā sākas tā pirmais finanšu gads pēc 2010. gada 31. decembra.
   3. pants
   Šī regula stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 19. jūlijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 243, 11.9.2002., 1. lpp.
   
      (2)  OV L 320, 29.11.2008., 1. lpp.
   
      (3)  OV L 199, 21.7.2006., 33. lpp.
   
      PIELIKUMS
      
         STARPTAUTISKIE GRĀMATVEDĪBAS STANDARTI
      
      
                  24. SGS
               
               
                  
                     24. SGS — Informācijas atklāšana par saistītām pusēm
                     
                  
               
            
                  8. SFPS
               
               
                  
                     Grozījumi 8. SFPS — Darbības segmenti
                     
                  
               
            “Pavairošana atļauta Eiropas Ekonomikas zonā. Visas esošās tiesības saglabātas ārpus EEZ, izņemot tiesības pavairot personīgai lietošanai vai cita godīga darījuma nolūkā. Papildu informāciju var saņemt no SGSP šādā tīmekļa vietnē: www.iasb.org”
      
         24. starptautiskais grāmatvedības standarts
      
      
         
            Informācijas atklāšana par saistītajām pusēm
         
      
      MĒRĶIS
      
                  1
               
               
                  Šī standarta mērķis ir nodrošināt, lai uzņēmuma finanšu pārskati ietvertu informācijas atklāšanu, kas nepieciešama, lai norādītu uz iespēju, ka tās finansiālo stāvokli un peļņu vai zaudējumus var ietekmēt saistītās puses un darījumi un savstarpējie atlikumi, tostarp saistības, ar šādām pusēm.
               
            DARBĪBAS JOMA
      
                  2
               
               
                  Šīs standarts jāpiemēro:
                  
                              
                                 a)
                              
                           
                           
                              
                                 lai identificētu saistīto pušu attiecības un darījumus;
                              
                           
                        
                              
                                 b)
                              
                           
                           
                              
                                 lai identificētu savstarpējos atlikumus, tostarp saistības, starp uzņēmumu un ar to saistītajām pusēm;
                              
                           
                        
                              
                                 c)
                              
                           
                           
                              
                                 lai identificētu apstākļus, kuros nepieciešama informācijas atklāšana par posteņiem a) un b); un
                              
                           
                        
                              
                                 d)
                              
                           
                           
                              
                                 lai noteiktu, kāda informācija ir jāatklāj par šiem posteņiem.
                              
                           
                        
            
                  3
               
               
                  Šis standarts pieprasa informācijas atklāšanu par saistīto pušu attiecībām, darījumiem un savstarpējiem atlikumiem, tostarp saistībām, konsolidētos un atsevišķos mātesuzņēmuma, kopuzņēmuma vai ieguldītāja finanšu pārskatos, kas sniegti saskaņā ar 27. SGS Konsolidētie un atsevišķie finanšu pārskati. Šo standartu piemēro arī individuālajiem finanšu pārskatiem.
               
            
                  4
               
               
                  Saistīto pušu darījumi un savstarpējie atlikumi ar citiem koncerna uzņēmumiem tiek atklāti uzņēmuma finanšu pārskatos. Sagatavojot koncerna konsolidētos finanšu pārskatus, no tiem tiek izslēgti saistīto pušu savstarpējie darījumi un atlikumi.
               
            INFORMĀCIJAS ATKLĀŠANAS PAR SAISTĪTĀM PUSĒM NOLŪKS
      
                  5
               
               
                  Saistīto pušu attiecības ir normāla tirdzniecības un uzņēmējdarbības pazīme. Piemēram, uzņēmumi bieži īsteno daļu savas darbības ar meitasuzņēmumu, kopuzņēmumu vai asociēto uzņēmumu starpniecību. Šādos apstākļos uzņēmums var ietekmēt ieguldījumu saņēmēja finansiālo un pamatdarbības politiku, izmantojot kontroli, kopīgu kontroli vai būtisku ietekmi.
               
            
                  6
               
               
                  Saistīto pušu attiecības var ietekmēt uzņēmuma peļņu vai zaudējumus un finansiālo stāvokli. Saistītās puses var noslēgt darījumus, kurus nesaistītas puses neslēgtu. Piemēram, uzņēmums, kas pārdod preces savam mātesuzņēmumam par pašizmaksu, nepārdos tās citam klientam ar tādiem pašiem noteikumiem. Turklāt darījumus starp saistītām pusēm var neveikt par tādām pašām summām kā darījumus starp nesaistītām pusēm.
               
            
                  7
               
               
                  Uzņēmuma peļņu vai zaudējumus un finansiālo stāvokli var ietekmēt saistīto pušu attiecības pat tad, ja uzņēmums neveic darījumus ar saistītām pusēm. Tikai fakts, ka šādas attiecības pastāv, var ietekmēt uzņēmuma darījumus ar citām pusēm. Piemēram, meitasuzņēmums var pārtraukt attiecības ar tirdzniecības partneri, ja tā mātesuzņēmums iegādājas tādu meitasuzņēmumu, kas darbojas tajā pašā tirdzniecības nozarē kā esošā meitasuzņēmuma bijušais partneris. Viena puse var arī atturēties no darbības tāpēc, ka otrai pusei uz to ir būtiska ietekme, piemēram, meitasuzņēmumam tā mātesuzņēmums var norādīt neveikt pētniecību un izstrādi.
               
            
                  8
               
               
                  Šo iemeslu dēļ zināšanas par uzņēmuma darījumiem, savstarpējiem atlikumiem, tostarp saistībām, un attiecībām ar saistītām pusēm var ietekmēt finanšu pārskatu lietotāju novērtējumu par uzņēmuma darbību, tajā skaitā novērtējumu par uzņēmuma riskiem un iespējām.
               
            DEFINĪCIJAS
      
                  9
               
               
                  Šajā standartā lietoto terminu nozīme ir šāda:
                  
                     
                        Saistītā puse ir privātpersona vai uzņēmums, kas ir saistīts ar uzņēmumu, kurš gatavo savus finanšu pārskatus (šajā standartā “pārskatu sniedzējs uzņēmums”).
                  
                  
                              
                                 a)
                              
                           
                           
                              
                                 Privātpersona vai šīs privātpersonas tuvs ģimenes loceklis ir saistīts ar pārskatu sniedzēju uzņēmumu, ja:
                              
                              
                                          
                                             i)
                                          
                                       
                                       
                                          
                                             šī privātpersona kontrolē vai kopīgi kontrolē pārskatu sniedzēju uzņēmumu;
                                          
                                       
                                    
                                          
                                             ii)
                                          
                                       
                                       
                                          
                                             privātpersonai ir būtiska ietekme pārskatu sniedzējā uzņēmumā; vai
                                          
                                       
                                    
                                          
                                             iii)
                                          
                                       
                                       
                                          
                                             privātpersona ir pārskatu sniedzēja uzņēmuma vai pārskatu sniedzēja uzņēmuma mātesuzņēmuma galvenā vadības personāla locekle;
                                          
                                       
                                    
                        
                              
                                 b)
                              
                           
                           
                              
                                 Uzņēmums ir saistīts ar pārskatu sniedzēju uzņēmumu, ja uz to attiecas kāds no šādiem nosacījumiem:
                              
                              
                                          
                                             i)
                                          
                                       
                                       
                                          
                                             uzņēmums un pārskatu sniedzējs uzņēmums ir vienas grupas dalībnieki (kas nozīmē, ka katrs mātesuzņēmums, meitasuzņēmums un cits meitasuzņēmums ir saistīts ar citiem);
                                          
                                       
                                    
                                          
                                             ii)
                                          
                                       
                                       
                                          
                                             viens uzņēmums ir otra uzņēmuma asociētais uzņēmums vai kopuzņēmums (vai arī grupas dalībnieka, pie kuras pieder otrais uzņēmums, asociētais uzņēmums vai kopuzņēmums);
                                          
                                       
                                    
                                          
                                             iii)
                                          
                                       
                                       
                                          
                                             abi uzņēmumi ir tās pašas trešās personas kopuzņēmumi;
                                          
                                       
                                    
                                          
                                             iv)
                                          
                                       
                                       
                                          
                                             viens uzņēmums ir trešā uzņēmuma kopuzņēmums, un otrs uzņēmums ir trešā uzņēmuma asociētais uzņēmums,
                                          
                                       
                                    
                                          
                                             v)
                                          
                                       
                                       
                                          
                                             uzņēmums ir pēcnodarbinātības pabalstu plāns pārskatu sniedzēja uzņēmuma vai ar pārskatu sniedzēju uzņēmumu saistīta uzņēmuma darbinieku pabalstiem; ja pārskatu sniedzējs uzņēmums pats ir šāds plāns, sponsorējošie darba devēji arī ir saistīti ar pārskatu sniedzēju uzņēmumu;
                                          
                                       
                                    
                                          
                                             vi)
                                          
                                       
                                       
                                          
                                             uzņēmumu kontrolē vai kopīgi kontrolē a) apakšpunktā minētā privātpersona;
                                          
                                       
                                    
                                          
                                             vii)
                                          
                                       
                                       
                                          
                                             privātpersonai, kas minēta a) apakšpunkta i) daļā, ir būtiska ietekme uzņēmumā vai tā ir uzņēmuma (vai uzņēmuma mātesuzņēmuma) galvenā vadības personāla locekle.
                                          
                                       
                                    
                        
                     
                        Saistīto pušu darījums ir resursu, pakalpojumu vai pienākumu nodošana starp pārskatu sniedzēju uzņēmumu un saistīto pusi neatkarīgi no tā, vai tiek ņemta maksa.
                  
                  
                     
                        Privātpersonai tuvi ģimenes locekļi ir tie ģimenes locekļi, kuri varētu ietekmēt šo privātpersonu vai kurus varētu ietekmēt šī privātpersona darījumos ar uzņēmumu. Tie var būt:
                  
                  
                              
                                 a)
                              
                           
                           
                              
                                 šīs privātpersonas bērni un dzīvesbiedrs/dzīvesbiedre;
                              
                           
                        
                              
                                 b)
                              
                           
                           
                              šīs privātpersonas vai dzīvesbiedra/dzīvesbiedres bērni; un
                              
                           
                        
                              
                                 c)
                              
                           
                           
                              
                                 šīs privātpersonas vai šīs privātpersonas dzīvesbiedra/dzīvesbiedres apgādājamie.
                              
                           
                        
                     
                        Kompensācija ietver visus darbinieku pabalstus (kā noteikts 19. SGS Darbinieku pabalsti), tajā skaitā darbinieku pabalstus, uz kuriem attiecas 2. SFPS Maksājums par akcijām. Darbinieku pabalsti ir visa veida atlīdzība, ko uzņēmums vai uzņēmuma vārdā maksā, kas ir maksājama vai piešķirama apmaiņā pret pakalpojumu sniegšanu uzņēmumam. Tā iekļauj arī tādu atlīdzību, kas tiek maksāta uzņēmuma mātesuzņēmuma vārdā attiecībā uz uzņēmumu. Kompensācija var būt:
                  
                  
                              
                                 a)
                              
                           
                           
                              
                                 darbinieku īstermiņa pabalsti, piemēram, algas un sociālās apdrošināšanas iemaksas, apmaksāts ikgadējais atvaļinājums un apmaksāts slimības atvaļinājums, peļņas sadale un prēmijas (ja tās ir maksājamas divpadsmit mēnešus pēc perioda beigām) un nemonetārie labumi (piemēram, medicīniskā aprūpe, mājoklis, automašīnas un bezmaksas vai subsidētas preces vai pakalpojumi) esošajiem darbiniekiem;
                              
                           
                        
                              
                                 b)
                              
                           
                           
                              
                                 pēcnodarbinātības pabalsti, piemēram, pensijas, citi pensijas pabalsti, pēcnodarbinātības dzīvības apdrošināšana un pēcnodarbinātības medicīniskā aprūpe;
                              
                           
                        
                              
                                 c)
                              
                           
                           
                              
                                 citi darbinieku ilgtermiņa pabalsti, tajā skaitā izdienas atvaļinājums vai akadēmiskais atvaļinājums, svinību vai citi izdienas pabalsti, ilgstošas invaliditātes pabalsti, ja tie nav pilnībā apmaksājami divpadsmit mēnešu laikā pēc perioda beigām, peļņas sadale, prēmijas un atliktā kompensācija;
                              
                           
                        
                              
                                 d)
                              
                           
                           
                              
                                 darba attiecību izbeigšanas pabalsti; un
                              
                           
                        
                              
                                 e)
                              
                           
                           
                              
                                 maksājumi par akcijām.
                              
                           
                        
                     
                        Kontrole ir spēja noteikt uzņēmuma finanšu un pamatdarbības politiku tā, lai gūtu labumus no tā darbības.
                  
                  
                     
                        Kopīga kontrole ir ar līgumu noteikta saimnieciskās darbības kontroles savstarpēja dalīšana.
                  
                  
                     
                        Galvenais vadības personāls ir tās personas, kuras tieši vai netieši ir pilnvarotas un atbildīgas par uzņēmuma darbības plānošanu, vadīšanu un kontroli, ieskaitot jebkuru šā uzņēmuma direktoru (vai nu izpilddirektoru, vai citus).
                  
                  
                     
                        Būtiska ietekme ir tiesības piedalīties uzņēmuma finansiālās un pamatdarbības politikas lēmumu pieņemšanā, bet tā nenozīmē kontroli pār šo politiku. Būtisku ietekmi var iegūt ar akciju īpašumtiesību, statūtu vai līguma palīdzību.
                  
                  
                     
                        Valsts attiecas uz valsti, valsts aģentūrām un tamlīdzīgām vietēja, valsts vai starptautiska mēroga iestādēm.
                  
                  
                     
                        Ar valsti saistīts uzņēmums ir uzņēmums, kuru kontrolē, kopīgi kontrolē vai būtiski ietekmē valsts.
                  
               
            
                  10
               
               
                  Aplūkojot katru iespējamo saistīto pušu attiecību veidu, uzmanība tiek pievērsta attiecību būtībai, ne tikai juridiskajai formai.
               
            
                  11
               
               
                  Šī standarta kontekstā saistītas puses nav:
                  
                              a)
                           
                           
                              divi uzņēmumi tikai tādēļ, ka tiem ir kopīgs direktors vai cits galvenā vadības personāla loceklis, vai tādēļ, ka kādam viena uzņēmuma galvenā vadības personāla loceklim ir būtiska ietekme uz citu uzņēmumu;
                           
                        
                              b)
                           
                           
                              divi kopuzņēmuma dalībnieki tikai tādēļ, ka tiem ir kopīga kontrole pār kopuzņēmumu;
                           
                        
                              c)
                           
                           
                              
                                          i)
                                       
                                       
                                          finansējuma nodrošinātāji;
                                       
                                    
                                          ii)
                                       
                                       
                                          arodbiedrības;
                                       
                                    
                                          iii)
                                       
                                       
                                          komunālo pakalpojumu uzņēmumi un
                                       
                                    
                                          iv)
                                       
                                       
                                          ministrijas un valsts aģentūras, kas nekontrolē, kopīgi nekontrolē vai būtiski neietekmē pārskatu sniedzēju uzņēmumu,
                                       
                                    tikai tādēļ, ka tie veic savus parastos darījumus ar uzņēmumu (lai arī tie var ietekmēt uzņēmuma rīcības brīvību vai piedalīties tā lēmumu pieņemšanas procesā);
                           
                        
                              d)
                           
                           
                              klients, piegādātājs, franšīzes devējs, izplatītājs vai galvenais aģents, ar kuru uzņēmums veic nozīmīgu savu uzņēmējdarbības apjomu tikai tādēļ, ka rodas saimnieciska atkarība.
                           
                        
            
                  12
               
               
                  Saistītās puses definīcijā asociētais uzņēmums ietver asociētā uzņēmuma meitasuzņēmumus un kopuzņēmums ietver kopuzņēmuma meitasuzņēmumus. Tāpēc, piemēram, asociētā uzņēmuma meitasuzņēmums un ieguldītājs, kuram ir būtiska ietekme uz asociēto uzņēmumu, ir viens ar otru saistīti.
               
            INFORMĀCIJAS ATKLĀŠANA
      
         Visi uzņēmumi
      
      
                  13
               
               
                  Attiecības starp mātesuzņēmumu un tā meitasuzņēmumiem jāatklāj neatkarīgi no tā, vai starp tiem ir notikuši darījumi. Uzņēmumam jāatklāj tā mātesuzņēmuma un, ja atšķiras, patiesās kontrolējošās puses nosaukums. Ja ne uzņēmuma mātesuzņēmums, ne patiesā kontrolējošā puse nesagatavo uzņēmumam pieejamus konsolidētos finanšu pārskatus, jāuzrāda nākamā līmeņa mātesuzņēmums, kurš to dara.
               
            
                  14
               
               
                  Lai finanšu pārskatu lietotāji varētu veidot viedokli par saistīto pušu attiecību ietekmi uz uzņēmumu, ir lietderīgi atklāt saistīto pušu attiecības, kad tās ietver arī kontroli, neatkarīgi no tā, vai starp šīm pusēm ir vai nav veikti darījumi.
               
            
                  15
               
               
                  Saistīto pušu attiecību starp mātesuzņēmumu un tā meitasuzņēmumiem atklāšanas prasība ir papildu informācijas atklāšanas prasība tām prasībām, kas noteiktas 27. SGS, 28. SGS Ieguldījumi asociētos uzņēmumos un 31. SGS Līdzdalība kopuzņēmumos.
               
            
                  16
               
               
                  13. punkts attiecas uz nākamā līmeņa mātesuzņēmumu. Tas ir pirmais mātesuzņēmums virs tiešā mātesuzņēmuma, kurš sastāda uzņēmumam pieejamus konsolidētos finanšu pārskatus.
               
            
                  17
               
               
                  Uzņēmumam jāatklāj galvenā vadības personāla kompensācijas kopumā un atsevišķi par katru no šīm kategorijām:
                  
                              
                                 a)
                              
                           
                           
                              
                                 darbinieku īstermiņa pabalsti;
                              
                           
                        
                              
                                 b)
                              
                           
                           
                              
                                 pēcnodarbinātības pabalsti;
                              
                           
                        
                              
                                 c)
                              
                           
                           
                              
                                 citi darbinieku ilgtermiņa pabalsti;
                              
                           
                        
                              
                                 d)
                              
                           
                           
                              
                                 darba attiecību izbeigšanas pabalsti; un
                              
                           
                        
                              
                                 e)
                              
                           
                           
                              
                                 maksājumi par akcijām.
                              
                           
                        
            
                  18
               
               
                  Ja finanšu pārskatos ietvertajos periodos uzņēmums ar saistīto pusi ir veicis darījumus, tam ir jāatklāj saistīto pušu attiecību raksturs, kā arī informācija par šiem darījumiem un savstarpējiem atlikumiem, tostarp saistībām, kas nepieciešama lietotājiem, lai izprastu attiecību potenciālo ietekmi uz finanšu pārskatiem. Šīs informācijas atklāšanas prasības papildina 17. punktā ietvertās prasības par informācijas atklāšanu. Atklātajā informācijā jāietver vismaz:
                  
                              
                                 a)
                              
                           
                           
                              
                                 darījumu summa;
                              
                           
                        
                              
                                 b)
                              
                           
                           
                              
                                 savstarpējo atlikumu, tostarp saistību, summa, un:
                              
                              
                                          
                                             i)
                                          
                                       
                                       
                                          
                                             to nosacījumi, tai skaitā tas, vai tie ir nodrošināti, un atlīdzības veids, kāds tiks izmantots norēķinos, un
                                          
                                       
                                    
                                          
                                             ii)
                                          
                                       
                                       
                                          
                                             ziņas par jebkādām saņemtām vai sniegtām garantijām;
                                          
                                       
                                    
                        
                              
                                 c)
                              
                           
                           
                              
                                 uzkrājumi nedrošiem parādiem, kas saistīti ar saistīto pušu parādiem; un
                              
                           
                        
                              
                                 d)
                              
                           
                           
                              
                                 izdevumi, kas atzīti periodā attiecībā uz bezcerīgiem vai nedrošiem saistīto pušu parādiem.
                              
                           
                        
            
                  19
               
               
                  18. punktā noteiktā informācijas atklāšana sniedzama atsevišķi par katru no šīm kategorijām:
                  
                              
                                 a)
                              
                           
                           
                              
                                 mātesuzņēmums;
                              
                           
                        
                              
                                 b)
                              
                           
                           
                              
                                 uzņēmumi ar kopīgu kontroli vai būtisku ietekmi uz uzņēmumu;
                              
                           
                        
                              
                                 c)
                              
                           
                           
                              
                                 meitasuzņēmumi;
                              
                           
                        
                              
                                 d)
                              
                           
                           
                              
                                 asociētie uzņēmumi;
                              
                           
                        
                              
                                 e)
                              
                           
                           
                              
                                 kopuzņēmumi, kuros uzņēmums ir kopuzņēmuma dalībnieks;
                              
                           
                        
                              
                                 f)
                              
                           
                           
                              
                                 uzņēmuma vai tā mātesuzņēmuma galvenais vadošais personāls; un
                              
                           
                        
                              
                                 g)
                              
                           
                           
                              
                                 citas saistītās puses.
                              
                           
                        
            
                  20
               
               
                  Summu, kas maksājamas saistītajām pusēm vai saņemamas no tām, klasifikācija atsevišķās kategorijās – kā pieprasīts 19. punktā – ir 1. SGS Finanšu pārskatu sniegšana informācijas atklāšanas prasību paplašinājums par informāciju, kas jāsniedz pārskatā par finanšu stāvokli vai pielikumos. Kategorijas ir paplašinātas, lai sniegtu vispusīgu analīzi par saistīto pušu savstarpējiem atlikumiem, un attiecas uz saistīto pušu darījumiem.
               
            
                  21
               
               
                  Darījumi ar saistītu pusi, par kuriem ir jāatklāj informācija finanšu pārskatos, ir šādi:
                  
                              a)
                           
                           
                              (gatavu vai nepabeigtu) ražojumu pirkšana vai pārdošana;
                           
                        
                              b)
                           
                           
                              īpašuma un citu aktīvu pirkšana vai pārdošana;
                           
                        
                              c)
                           
                           
                              pakalpojumu sniegšana vai saņemšana;
                           
                        
                              d)
                           
                           
                              noma;
                           
                        
                              e)
                           
                           
                              pētniecības un izstrādes nodošana;
                           
                        
                              f)
                           
                           
                              darījumi saskaņā ar licenču līgumiem;
                           
                        
                              g)
                           
                           
                              darījumi saskaņā ar finanšu pasākumiem (tajā skaitā aizdevumi un ieguldījumi pašu kapitālā naudā vai mantiskie ieguldījumi);
                           
                        
                              h)
                           
                           
                              garantiju sniegšana vai nodrošinājums;
                           
                        
                              i)
                           
                           
                              saistību uzņemšanās kaut ko darīt, ja nākotnē notiek vai nenotiek konkrēts notikums, tostarp izpildāmi līgumi (1) (atzīti un neatzīti), un
                           
                        
                              j)
                           
                           
                              saistību nokārtošana uzņēmuma vārdā vai ko nokārto uzņēmums šīs saistītās puses vārdā.
                           
                        
            
                  22
               
               
                  Mātesuzņēmuma vai meitasuzņēmuma piedalīšanās noteikto pabalstu plānā, kurā koncerna uzņēmumi dala risku, tiek uzskatīta par darījumu starp saistītām pusēm (skatīt 19. SGS 34.B punktu).
               
            
                  23
               
               
                  Informācija par to, ka saistīto pušu darījumi veikti pēc noteikumiem, kas līdzvērtīgi tiem, kādi dominē nesaistītu pušu darījumos, tiek atklāta tikai tad, ja šādi nosacījumi var tikt pamatoti.
               
            
                  24
               
               
                  Līdzīga veida posteņus var atklāt kopsummā, izņemot gadījumus, kad nepieciešama atsevišķa atklāšana, lai izprastu saistīto pušu darījumu ietekmi uz uzņēmuma finanšu pārskatiem.
               
            
         Ar valsti saistīti uzņēmumi
      
      
                  25
               
               
                  Pārskatu sniedzējam uzņēmumam nepiemēro 18. punkta prasības par informācijas atklāšanu attiecībā uz saistītās puses darījumiem un nesamaksātajiem atlikumiem, tostarp saistībām, ar:
                  
                              
                                 a)
                              
                           
                           
                              
                                 valsti, kam ir kontrole, kopīga kontrole vai būtiska ietekme uz pārskatu sniedzēju uzņēmumu, un
                              
                           
                        
                              
                                 b)
                              
                           
                           
                              
                                 citu uzņēmumu, kas ir saistītā puse, jo šai pašai valstij ir kontrole, kopīga kontrole vai būtiska ietekme gan uz pārskatu sniedzēju uzņēmumu, gan uz otru uzņēmumu.
                              
                           
                        
            
                  26
               
               
                  Ja uz pārskatu sniedzēju uzņēmumu attiecas 25. punktā minētais izņēmums, tam par darījumiem un saistītajiem nesamaksātajiem atlikumiem, kas minēti 25. punktā, ir jāatklāj šāda informācija:
                  
                              
                                 a)
                              
                           
                           
                              
                                 valsts nosaukums un tās attiecību raksturs ar pārskatu sniedzēju uzņēmumu (t. i., kontrole, kopīga kontrole vai būtiska ietekme);
                              
                           
                        
                              
                                 b)
                              
                           
                           
                              
                                 šāda pietiekoši sīka informācija, lai dotu iespēju uzņēmuma finanšu pārskatu lietotājiem izprast saistītās puses darījumu ietekmi uz tā finanšu pārskatiem:
                              
                              
                                          
                                             i)
                                          
                                       
                                       
                                          
                                             katra atsevišķi būtiska darījuma raksturs un summa, un
                                          
                                       
                                    
                                          
                                             ii)
                                          
                                       
                                       
                                          
                                             par citiem darījumiem, kas kopā, bet ne atsevišķi ir būtiski, kvalitatīva vai kvantitatīva norāde par to apjomu. Darījumu veidi ir uzskaitīti 21. punktā.
                                          
                                       
                                    
                        
            
                  27
               
               
                  Izmantojot savu vērtējumu, lai noteiktu, cik sīka informācija atklājama atbilstīgi 26. punkta b) apakšpunkta prasībām, pārskatu sniedzējam uzņēmumam ir jāapsver, cik tuvas ir attiecības ar saistīto pusi, un citi faktori, kas ir būtiski, lai noteiktu darījuma būtiskuma līmeni, piemēram, vai tas ir:
                  
                              a)
                           
                           
                              būtisks apjoma ziņā;
                           
                        
                              b)
                           
                           
                              veikts ar ārpustirgus noteikumiem;
                           
                        
                              c)
                           
                           
                              ārpus parastām ikdienas uzņēmējdarbības operācijām, piemēram, uzņēmumu pirkšanas un pārdošanas;
                           
                        
                              d)
                           
                           
                              atklāts regulējošām vai uzraudzības iestādēm;
                           
                        
                              e)
                           
                           
                              paziņots augstākā līmeņa vadībai;
                           
                        
                              f)
                           
                           
                              jāapstiprina akcionāriem.
                           
                        
            SPĒKĀ STĀŠANĀS DATUMS UN PĀREJAS NOTEIKUMI
      
                  28
               
               
                  Uzņēmumam jāpiemēro šis standarts ar atpakaļejošu spēku pārskatu periodiem, kuri sākas 2011. gada 1. janvārī vai pēc šī datuma. Vai nu visu standartu, vai 25.–27. punktā minēto daļējo izņēmumu ar valsti saistītiem uzņēmumiem ir atļauts piemērot agrāk. Ja uzņēmums piemēro šo standartu kopumā vai šo daļējo izņēmumu periodam, kurš sākas pirms 2011. gada 1. janvāra, tam šis fakts jāatklāj.
               
            24. SGS ATSAUKŠANA (2003. G.)
      
                  29
               
               
                  Šis standarts aizstāj 24. SGS Informācijas atklāšana par saistītām pusēm (kas pārskatīts 2003. gadā).
               
            
         (1)  37. SGS Uzkrājumi, iespējamas saistības un iespējami aktīvi nosaka, ka izpildāmi līgumi ir līgumi, saskaņā ar kuriem neviena puse nav izpildījusi nevienu no saviem pienākumiem vai abas puses vienādā apjomā ir daļēji izpildījušas savus pienākumus.
      
         Pielikums
         
            Grozījumi 8. SFPS Darbības segmenti
            
         
         
                     A1
                  
                  
                     34. punkts ir grozīts šādi (jaunais teksts ir pasvītrots, bet izslēgtais teksts ir nosvītrots) un ir pievienots 36.B punkts.
                     
                                 34
                              
                              
                                 Uzņēmumam ir jāsniedz informācija par to, kādā mērā tas ir atkarīgs no saviem galvenajiem klientiem. Ja ieņēmumi no darījumiem ar vienu ārējo klientu veido 10 procentus vai vairāk no uzņēmuma ieņēmumiem, uzņēmumam ir jānorāda šis fakts, kopējais ieņēmumu daudzums no katra šāda klienta un segmenta vai segmentu, kas uzrāda šos ieņēmumus, identitāte. Uzņēmumam nav jāatklāj galvenā klienta identitāte un ieņēmumu summa, kādu katrs segments uzrāda kā saņemtu no šāda klienta. Šā SFPS izpratnē uzņēmumu grupu, kas pārskatu sniedzējam uzņēmumam ir zināma kā tāda, uz kuru attiecas kopēja kontrole, uzskata par vienu klientu,.  valdību (, , , ,  un uzņēmumus, kas pārskatu sniedzējam uzņēmumam ir zināmi kā tādi, kas atrodas šīs valdības kontrolē, uzskata par vienu klientu. .
                              
                           
                                 36B
                              
                              
                                 24. SGS Informācijas atklāšana par saistītām pusēm (kas pārskatīts 2009. gadā) grozīts 34. punkts gada periodiem, kas sākas 2011. gada 1. janvārī vai pēc šī datuma. Ja uzņēmums piemēro 24. SGS (kas pārskatīts 2009. gadā) agrākam periodam, šim agrākajam periodam piemēro grozīto 34. punktu.